Makkadagi al-Haram masjidi kelgusi Ramazon oyida to‘liq tiklanib, hozirgidan to‘rt barobar ko‘p ziyoratchini o‘z ichiga olishi ma’lum qilindi

Makkadagi al-Haram masjidi kelgusi Ramazon oyida – 2016-yil iyunida to‘liq tiklanadi va 4 million nafar dindorni o‘z ichiga sig‘dira oladi. Bu haqda Rossiya muftiylar kengashi raisining birinchi o‘rinbosari Ravshan Abbosov ma’lum qildi, deya xabar berdi “RIA Novosti”.

“Mamlakatimizda bir hafta davomida mehmon bo‘lgan al-Haram masjidi imomi shayx Mohir al-Muayqali avval 1 million kishini sig‘dirgan masjidda endi 4 million dindor ibodat qilishi mumkinligi xabari bilan bizni quvontirdi. Kelgusi Ramazon oyida, taxminan iyunda masjiddagi ta’mirlash ishlari butkul oxiriga yetadi”, — deya ta’kidlagan Abbosov.
Mazkur dargohdagi ta’mirlash ishlari tufayli Saudiya rasmiylari boshqa mamlakatlardan haj ziyoratiga otlanganlar sonini cheklab kelayotgan edi. Ravshan Abbosovning aytishicha, “kelgusida Madinada joylashgan Payg‘ambar masjidi ham kengaytiriladi va u yerga hozirgidan bir necha barobar ko‘p ziyoratchi qabul qilish mumkin bo‘ladi”.